Din il-ġimgħa kien hemm interess kbir fil-laqgħa li kellu l-iStrategy Group fejn it-timijiet iddeċiedw x'direzzjoni se jieħu l-iżvilupp tal-Halo. Barra minn hekk, it-timijiet ħadu l-opportunità biex jesprimu x-xettiċiżmu tagħhom dwar il-mod kif kienu implimentati l-linji gwida dwar il-komunikazzjoni. Fl-aħħar se nagħtu ħarsa ħafifa lejn it-tluq ta' wieħed mill-kapijiet tekniċi prinċipali tal-Ferrari biex naraw x'setgħet kienet ir-raġuni wara din id-deċiżjoni. Halo fl-2018? Kif semmejna, l-iStrategy Group iltaqa' nhar il-Ħamis li għadda biex jiddeċiedi jekk timplimentax xi tip ta' protezzjoni addizzjonali madwar il-kabina tas-sewwieqa fl-2017. Aktar kmieni din is-sena l-Ferrari u r-Red Bull Racing ippruvaw żewġ sistemi differenti, il-Halo u l-Aeroscreen. Madankollu, kien irrappurtat illi dan tal-aħħar ma kienx għadda mit-testijiet ta' sigurtà tal-Federazzjoni. Minkejja li l-Halo beda jiġi kkunsidrat bħala l-favurit, ħafna ħassew li lanqas din is-sistema ma kienet ġiet evalwata b'mod estensiv biżżejjed. Din ir-realtà kienet riflessa fid-deċiżjoni tal-iStrategy Group li ddeċieida li jipposponi l-implementazzjoni tas-sistema ta' protezzjoni addizzjonali għall-2018 biex isiru aktar testijiet fix-xhur li ġejjin. Madankollu, dan ma jfissirx li l-Halo għandu garanzija li jiġi introdott għaliex l-istqarrija ta' dan il-grupp implikat li qegħdin iżommu l-bieb imbexxaq għal soluzzjonijiet oħra. Illaxkati r-restrizzjoni tar-radju Barra din id-deċiżjoni għall-ġejjieni, l-Istrategy Group ħa oħra għall-immedjat hekk kif kien hemm qbil biex jiġu llaxkati r-restrizzjoni rigward il-komunikazzjoni bir-radju bejn it-timijiet u s-sewwieqa. Matul dawn l-aħħar xhur l-FIA kienet qegħda żżomm iebes mat-timijiet fir-rigward ta' komunikazzjonijiet li b'xi mod setgħu jtejbu l-prestazzjoni tas-sewwieqa. Madankollu, l-applikazzjoni ta' dawn il-linji gwida kienet punt ta' kontroversja għaliex ma kienx ċar x'jissepara l-informazzjoni li ttejjeb il-prestazzjoni tas-sewwieqa u oħra li tindirizza problemi relatati mas-sigurtà. Eżempju ta' dan rajnieh il-ġimgħa li għaddiet meta Jenson Button sab ruħu mingħajr pressjoni idrawlika fil-pedala tal-brejk. Din il-problema kienet meqjusa bħala waħda ta' sigurtà min-naħa tat-tim. Però, is-sewwieq xorta waħda sab ruħu fil-mira ta' penalità wara li t-tim qallu kif isolvi dan l-intopp. B'hekk, bl-eċċezzjoni għad-dawra ta' formazzjoni u t-tluq, issa mhu se jkun hemm ebda restrizzjoni fejn jidħol il-messaġġi li t-timijiet jistgħu jgħaddu lis-sewwieqa kemm bir-radju kif ukoll bil-pit boards. L-għan ta' din il-bidla hija li jiġi pprovdut aktar kontenut għad-dilettanti hekk kif it-timijiet se jkollu jipprovdu aċċess liberu għall-messaġġi bir-radju f'kull ħin li l-vetturi jkunu barra mill-garaxx. Allison iħalli lill-Ferrari Issa ndawru l-ħarsa tagħna lejn il-Ferrari hekk kif dan it-tim ħabbar li l-kap tad-dipartiment tekniku tagħhom James Allison ħalla lit-tim wara tliet snin. Il-motivazzjoni wara t-tluq tiegħu mhijiex ċara. Matul l-aħħar ġimgħat kien magħruf li l-President tal-Ferrari Sergio Marchionne kien qiegħed janalizza kull dipartiment tat-tim biex jifhem għalfejn il-prestazzjonijiet tal-Ferrari marru lura minflok 'il quddiem matul dawn l-aħħar xhur. Madankollu, bosta qegħdin jispekulaw li fil-verità Allison telaq minħabba raġunijiet personali għaliex ftit tax-xhur ilu l-inġinier Brittaniku tilef lill-mara tiegħu. Riċentement, għejdut fil-midja sostnew li huwa qiegħed ifittex mod kif jgħix aktar qrib tat-tfal tiegħu. It-tluq tiegħu mill-Ferrari taw tindika li huwa se jimmira għal impjieg ma' tim li għandu bażi fir-Renju Unit. L-aktar għażla probabbli jidhru li huma r-Renault li qegħdin ifittxu nies tekniċi esperti bħal Allison illi jistgħu jgħinuhom jilħqu l-miri ambizzjużi tagħhom.